A BIZOTTSÁG HATÁROZATA
(2006. július 28.)
a nagy patogenitású madárinfluenza horvátországi előfordulásával összefüggő egyes átmeneti védekezési intézkedésekről
(az értesítés a C(2006) 3352. számú dokumentummal történt)
(EGT vonatkozású szöveg)
(2006/533/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1), (3) és (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1), (5) és (6) bekezdésére,
mivel:
(1)
A madárinfluenza a baromfik és egyéb madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségre komoly veszélyt jelentő és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy a betegség kórokozója nemzetközi kereskedelem útján bekerülhet az élőbaromfi-állományba és más madárállományba, illetve az azokból készült termékekbe.
(2)
A Délkelet-Ázsiában 2003 decemberében, a nagy patogenitású H5N1 vírustörzs által okozott madárinfluenza-járvány kitörését követően a Bizottság a madárinfluenzával kapcsolatban számos védekezési intézkedést fogadott el. Az említett intézkedések közé tartozik a Horvátországban a magas patogenitású madárinfluenza gyanújával kapcsolatos egyes védekezési intézkedésekről és a 2005/749/EK határozat hatályon kívül helyezéséről szóló, 2005. október 27-i 2005/758/EK bizottsági határozat (3). Ez a határozat előírja, hogy a tagállamok felfüggesztik a Horvátország egyes részeiről származó élő baromfi, laposmellű futómadár, vadon élő és tenyésztett vadszárnyas, valamint bizonyos egyéb élő madár, beleértve a kedvtelésből tartott madarakat is, valamint e fajok keltetőtojásai, illetve a madarakból készült egyes termékek behozatalát. A 2005/758/EK határozat 2006. július 31-ig van hatályban.
(3)
Horvátország értesítette a Bizottságot, hogy országa illetékes hatóságai jelenleg olyan védekezési intézkedéseket alkalmaznak, amelyek egyenértékűek a Közösségben a vadon élő madarakban előforduló nagy patogenitású madárinfluenzával kapcsolatos egyes védekezési intézkedésekről és a 2006/86/EK, 2006/90/EK, 2006/91/EK, 2006/94/EK, 2006/104/EK és 2006/105/EK határozatok hatályon kívül helyezéséről szóló, 2006. február 17-i 2006/115/EK bizottsági határozatban (4) foglalt védekezési intézkedésekkel.
(4)
Horvátország értesítette a Bizottságot, hogy haladéktalanul tájékoztatja a horvátországi állat-egészségügyi helyzet bármiféle jövőbeni változásáról, beleértve különösen a vadmadaraknál esetleg előforduló madárinfluenza további kitörését. A Bizottság haladéktalanul tájékoztatja a tagállamokat, és továbbítja számukra a horvát hatóságoktól kapott információkat.
(5)
Az illetékes horvát hatóságok által alkalmazott védekezési intézkedések fényében, valamint tekintettel arra, hogy Horvátország kötelezettséget vállalt a Bizottság haladéktalan tájékoztatására, amennyiben a madárinfluenzával kapcsolatos állat-egészségügyi helyzetben bármilyen változás történne, a Horvátországban előforduló influenzára vonatkozó, a közösségi jogszabályok szerint alkalmazandó védekezési intézkedéseket módosítani kell oly módon, hogy lehetővé váljon a behozatal Horvátország azon részeiből, amelyekre vonatkozóan az illetékes horvát hatóság egy vadon élő madárban kimutatott, nagy patogenitású H5N1 vírustörzs által okozott madárinfluenza jelenlétének megerősítését követően nem rendelt el a 2006/115/EK határozatban előírt védekezési intézkedésekkel egyenértékű védekezési intézkedéseket.
(6)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (5) megállapítja azon harmadik országok jegyzékét, amelyekből a tagállamok engedélyezhetik egyes húsipari termékek behozatalát, és meghatározza a szóban forgó kórokozó inaktiválásához hatékonynak ítélt kezelési eljárásokat. A betegség ilyen termékeken keresztül történő átterjedése veszélyének megelőzése érdekében a megfelelő kezelést kell alkalmazni a származási ország egészségügyi helyzetétől és azon fajoktól függően, amelyekből a termék származik. Ezért helyénvalónak tűnik továbbra is engedélyezni a Horvátországból származó, vadon élő vadszárnyasból készült azon termékek behozatalát, amelyeket az egész terméken legalább 70 °C-ot elérve hőkezeltek.
(7)
Tekintettel Horvátország és a szomszédos országok járványügyi helyzetére, valamint a madárinfluenza által továbbra is jelentett kockázatra, az e határozatban előírt védekezési intézkedések 2006. december 31-ig hatályban maradnak.
(8)
A közösségi jogszabályok érthetősége és következetessége érdekében a 2005/758/EK irányelv hatályát veszti, és helyébe ezen határozat lép.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik a Horvátország területének az e határozat mellékletében meghatározott részéből származó behozatalt a következők tekintetében:
a)
élő baromfi, laposmellű futómadár, vadon élő és tenyésztett vadszárnyas, a 2000/666/EK bizottsági határozat (6) 1. cikke harmadik francia bekezdésének meghatározása szerinti, baromfin kívüli élő madár, beleértve a tulajdonosuk kíséretében lévő (kedvtelésből tartott) madarakat is, valamint e fajok keltetőtojásait;
b)
vadon élő szárnyasvad friss húsa;
c)
vadon élő vadszárnyasok húsából készült vagy e faj húsát tartalmazó húskészítmények és húsipari termékek;
d)
vadon élő vadszárnyasok bármely részét tartalmazó nyers állateledel és feldolgozatlan takarmány-alapanyag; valamint
e)
bármely madárfajból készült, nem kezelt vadásztrófea.
2. cikk
E határozat 1. cikkének c) pontjától eltérve a tagállamok engedélyezik a vadon élő szárnyasvadak húsából készült vagy azt tartalmazó húskészítmények és húsipari termékek behozatalát, feltéve hogy a termékek átestek a 2005/432/EK határozat II. melléklete 4. részének B., C. vagy D. pontjában leírt specifikus kezeléseknek legalább az egyikén.
3. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
4. cikk
A 2005/758/EK határozat hatályát veszti.
5. cikk
Ezt a határozatot 2006. december 31-ig kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2006. július 28-án.